ועדת הפנים ואיכות הסביבה, כנסת 15, פרוטוקול מספר 248, 2001-05-02 10:00

דוד אזולאי: בוקר טוב לכולם.

דוד אזולאי: אני פותח את הישיבה.

דוד אזולאי: על סדר היום: חילופי יושבי-ראש בוועדה.

דוד אזולאי: הרב גפני יתמנה בקרוב ליושב-ראש הוועדה.

דוד אזולאי: אני מזמין קודם כל את יושב-ראש ועדת הכנסת לדברי פתיחה.

דוד אזולאי: בבקשה, אדוני.

יוסי כץ: תודה רבה.

יוסי כץ: רבותי, אני די נרגש משום שדוד אזולאי הוא חבר טוב שלי, הוא ידיד אישי שלי ואנחנו אוהבים אחד את השני, אפשר להגיד מהרגע הראשון שהכרנו.

יוסי כץ: כיושב-ראש ועדת הפנים ואיכות הסביבה הוא מילא את תפקידו בצורה יוצאת מן הכלל.

יוסי כץ: אני זוקף לזכותו, אולי חלק מהחברים פה לא קיבלו את זה, חלק כן, אני רואה בזה כמעט את גולת הכותרת שמוכיחה לי, אני חושב גם לציבור, שבדרך של הבנה ופשרה אפשר לפתור בעיות, גם אם הן שנויות במחלוקת, בין הציבור הדתי לציבור הלא דתי.

יוסי כץ: הדוגמה המובהקת היא נושא שעון הקיץ.

יוסי כץ: ההסכמה שהגעת אליה עם חבר-הכנסת אברהם פורז, יו"ר ועדת הכלכלה, באה לידי ביטוי בהצעת חוק שעברה בסופו של דבר והפכה לחוק מחייב במדינת ישראל.

יוסי כץ: אני רואה בזה דוגמה מובהקת לכך שאם הצדדים מדברים ואם הצדדים עושים מאמץ לפתור בעיות, הם יכולים לעשות דברים נפלאים ולמנוע ממדינת ישראל חיכוכים מיותרים ולמנוע שנאה מיותרת, כי מה שהכי חשוב למדינת ישראל זו האחדות שלנו והיכולת שלנו לחיות ביחד בתחום המדיני, בתחום הדתי ובתחומים רבים שהם אורחות חיינו.

יוסי כץ: זו דוגמה יוצאת מן הכלל.

יוסי כץ: אני שמח מאוד על מינויך הצפוי כסגן שר הפנים.

יוסי כץ: אני חושב שאתה תמשיך בדרך הזאת לעשות נפלאות.

יוסי כץ: זה תפקיד שתפור עליך ואני יודע כמה אתה מעורה בשטח.

יוסי כץ: אנחנו קיימנו דיון בנושא בוועדת הכנסת והחלטנו להמליץ על חבר-הכנסת משה גפני להחליף אותך בתור יושב-ראש ועדת הפנים ואיכות הסביבה בהתאם להמלצה בהסכם הקואליציוני ואנחנו מקיימים אותה.

יוסי כץ: בזמן הקצר שאני בכנסת, זאת אומרת כתשע שנים, אני נהנה כל הזמן מהישירות, מהצבריות ומהאמונה הלוהטת של חבר-הכנסת גפני והיכולת שלו לתרגם את הדברים גם לשפת המעשה וגם לבטא אותם.

יוסי כץ: אני מאחל לך הצלחה בתפקיד.

יוסי כץ: נדמה לי שעוד לא כיהנת כיושב-ראש ועדה, כיהנת כסגן שר.

יוסי כץ: תלמד לדעת שפה בכנסת, כמו שאתה בוודאי יודע, יושב-ראש ועדה זה משהו.

יוסי כץ: יש אפשרות לבטא את התפקיד.

יוסי כץ: זו ההמלצה שאני מביא לוועדת הפנים ואיכות הסביבה ומבקש להעלות אותה אחר-כך להצבעה.

דוד אזולאי: תודה רבה ליושב-ראש ועדת הכנסת.

דוד אזולאי: כשהוא אומר שאני איש שטח, רק הוא יודע למה.

דוד אזולאי: כל כפר שהוא יצא ממנו נכנסתי אחריו או שהייתי לפניו.

דוד אזולאי: כמה מילות פרידה לפני שאעביר את השרביט לידידי חבר-הכנסת הרב גפני.

דוד אזולאי: נכנסתי לתפקידי ב-ז' באב התשנ"ט, 20 ביולי 1999.

דוד אזולאי: זו פעם ראשונה, נדמה לי, שמכהן יושב-ראש ועדת פנים ממפלגה דתית ומאוד שמחתי על כך.

דוד אזולאי: נכנסתי לתפקיד הזה בהרבה יראה, בהרבה כבוד ובהתרגשות רבה.

דוד אזולאי: זאת ועדה מאוד מעניינת, עם תחומי אחריות רחבים מאוד.

דוד אזולאי: אדוני הרב גפני, אני רוצה להגיד לך שאין כמעט נושא אזרחי שלא נושק לוועדה שלנו.

דוד אזולאי: בתחילת הדרך, רוב חברי הוועדה שהיו כאן, זו היתה בשבילם הכנסת הראשונה, ואני חייב לציין שכולם, ללא יוצא מן הכלל, השתדלו ועשו מלאכתם נאמנה ככל יכולתם.

דוד אזולאי: היו הרבה נושאים חשובים שנדונו בוועדה ואני אגע רק במקצת הנושאים שהיו על סדר היום של הוועדה.

דוד אזולאי: נושא אכיפת חוקי הבנייה, שירותי הכבאות, משטרה, שלצערי הרב לא תמיד אכפה את החוקים שנוגעים בעיקר לציבור הדתי.

דוד אזולאי: אחד הנושאים שטיפלתי בהם, ואני מקווה שגם אתה תמשיך בזה, ועל זה היה קונסנזוס בוועדה, יושב כאן חבר-הכנסת מוסי רז שנמנה על מפלגת מרצ שתמך בעניין אכיפת חוק פרסומי התועבה בעיתונות.

דוד אזולאי: אתר פי גלילות – זוהי פצצת זמן מתקתקת בלב המדינה, שלצערי עד היום טרם נמצא לה הפתרון.

דוד אזולאי: יחד עם זה, בזכות הפעילות של חברי הוועדה נמנעה ההעברה לראשון לציון, ששם היה יכול להיות אסון יותר גדול.

דוד אזולאי: שירות בתי הסוהר – אני יכול להגיד לך ששם רב הנסתר על הנגלה.

דוד אזולאי: הכל אפוף סודיות ותקנות.

דוד אזולאי: אני יוכל להגיד לך שזאת אוטונומיה עצמאית שקשה מאוד לחדור אליה.

דוד אזולאי: אסירים חיים בתנאים קשים.

דוד אזולאי: לא תמיד הם מקבלים את הזכויות המגיעות להם, לא תמיד הם יודעים על הזכויות המגיעות להם.

דוד אזולאי: אחת הבעיות הכאובות שדנו בה זה עצירים קטינים, במיוחד בתקופת אוקטובר, כשבית המשפט עשה לעצמו חיים קלים ושלח בסיטונות עצירים קטינים לבתי המעצר בתנאים קשים מאוד.

דוד אזולאי: אני מכיר בני נוער שהיו עצורים על לא עוול בכפם ונשארו עם פצע שאני לא יודע אם מישהו יוכל לתקן אותו.

דוד אזולאי: נושא חשוב נוסף שדנה בו הוועדה בתקופה האחרונה זהו ועדת אור שדנה בתפקודה של המשטרה בתקופת האינתיפאדה ובתקופת אוקטובר.

דוד אזולאי: אני מבקש ממך לעמוד על כך שהחלטות הוועדה ייושמו במלואן לפני שתתחיל ועדת אור לעבוד.

דוד אזולאי: נושא מאוד חשוב שעסקנו בו כאן ולצערי הרב מאוד רציתי לסיים אותו ולא הצלחתי, זה נושא של חלקת קבר בחיים.

דוד אזולאי: אזרחי מדינת ישראל משלמים כסף רב עבור רכישת חלקת קבר בחיים.

דוד אזולאי: בנושא זה גמרנו חצי מלאכה.

דוד אזולאי: אני מקווה ולא איכפת לי שתהיה המלאכה על שם גומרה, לא איכפת לי שאתה תסיים את הנושא הזה לטובת עם ישראל.

דוד אזולאי: בעיית השטפונות שנגענו בה.

דוד אזולאי: אני יכול להגיד לך שישנן עדיין שכונות שנמצאות בסכנה.

דוד אזולאי: הוועדה הרבתה לצאת לסיורים, ואני מאוד ממליץ לך לצאת לסיורים.

דוד אזולאי: אין דומה ראייה לשמיעה.

דוד אזולאי: אני יכול להביא כאן כדוגמה שלושה סיורים שערכנו.

דוד אזולאי: סיור אחד בלוד.

דוד אזולאי: פעם אחת ראינו איך לאור היום נמכרים סמים והמשטרה עומדת חסרת אונים.

דוד אזולאי: כתוצאה מהתערבות רצינית של הוועדה אכן המשטרה נכנסה לפעולה וקיבלנו פידבק מאוד חיובי על ירידת דרסטית ברמת הפשיעה בלוד.

דוד אזולאי: ביקרנו בשדה התעופה בן-גוריון, ושם תוך כדי סיור ראינו איך סייען של השב"כ מועל בתפקידו.

משה גפני: אתה חושב שאני מתכוון להיות פה כמה קדנציות?

דוד אזולאי: אני אומר לך שאתה תהיה פה ואתה תראה שיש לך הרבה עשייה.

דוד אזולאי: יש עבודה מעניינת, יש הרבה מה לעשות, ואני בטוח שתדע לעשות את זה על הצד הטוב ביותר.

דוד אזולאי: לסיום אני רוצה להגיד תודה לכל חברי הוועדה שהיו מתחילת הדרך ואלו שהצטרפו באמצע ותרמו לפוריות בדיוני הוועדה.

דוד אזולאי: לא פעם, בלהט הדיונים כאן, אנחנו שוכחים את השיוך הסיעתי.

דוד אזולאי: אני רוצה להודות לכל הצוות הנפלא שיושב כאן.

דוד אזולאי: אני בהחלט חושב שמגיעות להם כל המילות הטובות הראויות להם, בראשם מנהלת הוועדה גב' יפה שפירא, שהיא מנצחת על המלאכה במיומנות ובמקצועיות ראויה לשבח; עורכם-דין מירי פרנקל-שור, שעושה מלאכתה נאמנה ללא משוא פנים ובמקצועיות ראויה לציון; שוש אזולאי, המזכירה החרוצה והיעילה; כמובן לכוח התיגבור של הוועדה שמתחלף לסירוגין, דניאלה ודפנה; העוזרים הפרלמנטריים חיים ושמעון.

דוד אזולאי: לסיום, ברכה ליושב-ראש הנכנס הרב גפני, שחריצותו ובקיאותו בבית הזה הם מן המפורסמות.

דוד אזולאי: יושבים כאן הרבה חברים של הרב גפני.

דוד אזולאי: נדמה לי שאת רובם אני מכיר לא מהיותי חבר כנסת.

דוד אזולאי: אני יכול להגיד לכולם, שהיום הרב גפני ואנוכי סוגרים מעגל לאחר חמש-עשרה שנות עבודה, כאשר הרב גפני היה חבר מפלגה ונשאר בצעירי אגודת ישראל, אני פרשתי מהמפלגה והצטרפתי לש"ס.

דוד אזולאי: אז הרב גפני היה נציג עיירות הפיתוח.

זאב בוים: חשבתי שחברי ש"ס באו מהליכוד.

מוסי רז: המצביעים באו מהליכוד, חברי הכנסת באו מאגודת ישראל.

דוד אזולאי: הרב גפני ייצג את תושבי עיירות הפיתוח בדרום, ואני ייצגתי את עיירות הפיתוח בצפון ותמיד ידעו שיש נציגים נאמנים ליהדות החרדית ברחבי הארץ.

דוד אזולאי: היום אנחנו סוגרים מעגל פה בוועדה.

דוד אזולאי: אני רוצה לסיים במשנה, מסכת ברכות, פרק ד' משנה ב'.

דוד אזולאי: שם נאמר:

דוד אזולאי: רבי נחוניא בן הקנה היה מתפלל בכניסתו לבית המדרש וביציאתו תפילה קצרה.

דוד אזולאי: אמרו לו: מה מקום לתפילה זו?

דוד אזולאי: אמר להם: בכניסתי אני מתפלל שלא תארע תקלה על ידי, וביציאתי אני נותן הודיה על חלקי.

דוד אזולאי: גם כאן, בכניסתי התפללתי שלא תצא תקלה מתחת ידי ושלא אכשל חלילה בעבודתי הציבורית, ובסיום עבודתי אני מודה לשם שנתן לי את הכוח והתבונה לפעול למען כלל ישראל בים הסוער.

דוד אזולאי: אני רוצה לנצל את ההזדמנות ולהודות במיוחד לרב ליצמן.

דוד אזולאי: יש לנו רב, שמדי פעם קיבלנו מסרים ועבדנו בהתאם.

דוד אזולאי: אני רוצה להודות למקסים לוי, שנמצא כאן באופן אישי, על כל הסיוע והעזרה שנתן לאורך כל הדרך.

דוד אזולאי: אני רוצה להודות לחבר-הכנסת מוסי רז, שהיה שותף אתנו בהרבה דיונים.

דוד אזולאי: כפי שאמרתי, בדיונים שכחנו מדי פעם את השיוך המפלגתי.

דוד אזולאי: ואחרון חביב, חבר-הכנסת זאב בוים, יושב-ראש הקואליציה.

דוד אזולאי: לכולם אני רוצה להודות ולברך בברכת הצלחה.

דוד אזולאי: אדוני יושב-ראש ועדת הכנסת, תציע את המועמד.

יוסי כץ: רבותי, אני מציע לכם את המלצת ועדת הכנסת לבחור בחבר-הכנסת משה גפני כיושב-ראש ועדת הפנים ואיכות הסביבה.

יוסי כץ: מי בעד?

יוסי כץ: מי נגד?

יוסי כץ: ה צ ב ע ה בעד ההצעה למנות את חבר-הכנסת מ' גפני ליו"ר ועדת הפנים ואיכות הסביבה – רוב נגד – אין נמנעים – אין ההצעה למנות את חבר-הכנסת מ' גפני ליו"ר ועדת הפנים ואיכות הסביבה נתקבלה.

יוסי כץ: אני מברך אותך על כניסתך לתפקיד.

משה גפני: אני מודה על האמון שניתן בי.

משה גפני: אני מודה לחבר-הכנסת יוסי כץ, יו"ר ועדת הכנסת, ואני כמובן מודה לידידי חבר-הכנסת דוד אזולאי.

משה גפני: חבר-הכנסת זאב בוים, בבקשה.

זאב בוים: אני רוצה לומר קודם כל ליושב-ראש היוצא דוד אזולאי, אני חושב שנכנסנו יחד לכנסת הארבע-עשרה.

זאב בוים: לכנסת החמש-עשרה לא נכנסתי בתחילתה.

זאב בוים: כשחזרתי אחרי שנה, אני מוכרח לומר, שהופתעתי לטובה מההתפתחות של דוד אזולאי, כמו שאני יכולתי לראות אותה, כפרלמנטר ובתפקידו כיושב-ראש הוועדה.

זאב בוים: קודם כל בלטה לטובה העובדה שהאיש בא מרקע מוניציפלי.

זאב בוים: הדבר לא זר לו.

זאב בוים: הנושאים של השלטון המקומי מוכרים לו.

זאב בוים: אתה גם רואה אדם שבא עם ניסיון.

זאב בוים: זה היתרון הגדול של ההתנסות בשטח בעבודה המוניציפלית.

זאב בוים: אפילו בדברים הקטנים של דרך ניהול הישיבה רואים שהבן-אדם עסק בהרבה ישיבות, ישב בהן וגם ניהל את חלקן.

זאב בוים: אני מוכרח לומר שהתפעלתי מהנכונות שלו להיכנס לבעיות מאוד סבוכות וקשות.

זאב בוים: יש פה סוגייה גדולה מאוד, שבאה לידי ביטוי על פני השטח ומתחת לפני השטח, למשל בנושא ועדת אור.

זאב בוים: היה קשה מאוד לנהל פה את הדיונים.

זאב בוים: קיימנו שני דיונים מאוד קשים ומאוד אמוציונליים והדברים ידועים.

זאב בוים: היושב-ראש עומד בעין הסערה, הוא לא בורח מהדיון הזה, הוא מתמודד עם הקושי בניהול ישיבה מהסוג הזה ולא נרתע.

זאב בוים: אני רוצה לברך אותך גם על מגוון הנושאים שמצאת לנכון לטפל בהם, שבאמת הקיפו את כל הנושאים שעליהם אמונה הוועדה.

זאב בוים: אתה הולך להיות סגן שר הפנים.

זאב בוים: אני לא יודע אם מישהו כיוון כך.

זאב בוים: אני חושב שדוד אזולאי, יותר מהרבה חברי כנסת, ראוי בסיטואציה הזאת להיות סגנו של שר הפנים.

זאב בוים: אמנם הם מאותה מפלגה, אבל נדמה לי שהניסיון שהוא יביא מהשטח המוניציפלי - משרד הפנים קודם כל יצטרך לטפל בעניין השלטון המקומי והמשבר ברשויות המקומיות - יחזק מאוד ויסייע.

זאב בוים: אני בטוח שדוד אזולאי יבין היטב, אולי יותר מהרבה אנשים במשרד הפנים, את הצרכים המיוחדים של השלטון המקומי.

זאב בוים: אני בטוח שתהיה לו תרומה גדולה.

זאב בוים: חבר-הכנסת גפני, קודם כל כיוון שאתה דרומי, ברכותיי במסגרת הפריפריה הדרומית.

זאב בוים: אמרו במקורותינו שהרוצה להחכים ידרים.

זאב בוים: חבר-הכנסת גפני החכים בדרום.

זאב בוים: פרלמנטר מעולה, אני חושב שלא צריך להכביר מלים על כך.

זאב בוים: אני מציע לך עצה לדרך, ואני לוקח אותה מהניסיון שלי בוועדת הפנים בכנסת הקודמת.

זאב בוים: בכנסת הארבע-עשרה ישב פה סאלח טריף כיושב-ראש הוועדה, ולי היה ויכוח קשה עם סאלח טריף על הנושאים שהוא בחר להעלות לסדר-היום של הוועדה, כי הוא כיוון לעניינים שעניינו אותו באופן אישי.

זאב בוים: זה רק טבעי, אבל אני חושב שיושב-ראש ועדה צריך לראות ראייה רחבה.

זאב בוים: בעניין הזה דוד אזולאי נהג מאוד נכון ויפה.

זאב בוים: זה פיתוי גדול, שיושב-ראש ועדה קודם כל יטפל בנושאים שקרובים לעצמו.

זאב בוים: אדם קרוב אצל עצמו.

זאב בוים: אני מציע לך לפרוס את היריעה.

זאב בוים: יש הרבה נושאים.

זאב בוים: אנחנו נהיה פה, נחזק את ידיך ונאחל לך הצלחה.

משה גפני: תודה רבה.

משה גפני: הרב ליצמן, בבקשה.

יעקב ליצמן: קודם כל לגבי היושב-ראש היוצא.

יעקב ליצמן: עבדתי בשיתוף פעולה עם דוד אזולאי.

יעקב ליצמן: למדתי הרבה נושאים שלא הייתי מודע להם, לא הכרתי אותם אלא רק בוועדה.

יעקב ליצמן: כפי שהוא הזכיר ברמז, היה לנו שיתוף פעולה מסוים גם בוועדה.

יעקב ליצמן: הוא הזכיר הרבה נושאים שהוועדה דנה בהם, הרבה דברים שהיו בוויכוחים קשים.

יעקב ליצמן: אני רוצה להזכיר את נושא נשות הכותל המערבי, זו הצעת חוק שנמצאת באמצע הדיון בוועדה.

יעקב ליצמן: הדיונים היו מאוד עניניים.

יעקב ליצמן: הוא ניהל את הוועדה באומץ וביושר.

יעקב ליצמן: אחד הדברים המאלפים שלמדתי כאן היה בסיור בבתי הסוהר.

יעקב ליצמן: ראינו עד כמה המצב קשה.

יעקב ליצמן: אני בטוח שתמשיך בזה, אבל אני לא אהיה חבר הוועדה.

יעקב ליצמן: לגבי היושב-ראש הנבחר, כידוע לכולם אנחנו חברים בשתי סיעות: סיעה אחת יהדות התורה וגם בסיעת גל, כביכול.

משה גפני: זה כבר נרשם בפרוטוקול.

משה גפני: עד עכשיו זה היה בעיתונים.

יעקב ליצמן: אנחנו חברים בעבודה.

יעקב ליצמן: עבדנו יפה בשיתוף פעולה.

יעקב ליצמן: אני מכיר את חבר-הכנסת גפני עוד מאגודת ישראל.

יעקב ליצמן: אני לא צריך להגיד שהוא פרלמנטר טוב, כולם אומרים את זה, כולם מכירים את זה יותר טוב ממני כי אני בסך הכל חדש.

יעקב ליצמן: הוא מוכר גם כאדם שדואג לפרט ועוזר לכל מי שפונה אליו, שלא לדבר גם על מוסדות.

יעקב ליצמן: הוא מאוד מסור.

יעקב ליצמן: אני חושב שזה האיש הנכון במקום הנכון.

יעקב ליצמן: אני בטוח שישמעו ממנו רבות מאוד בוועדה.

משה גפני: תודה רבה.

משה גפני: חבר-הכנסת מקסים לוי, ואחריו – הרב פרוש.

מקסים לוי: אני בהחלט הקדמתי ובאתי היום לפה כדי לברך את דוד אזולאי על העבודה המסורה שהוא ביצע כאן, למרות שלטעמי לא נכנסנו הרבה לנושא של השלטון המקומי כי הוא נמצא בבעיה הכי קשה שיכולה להיות מבחינת הזרוע המבצעת את מדיניות ממשלה, שלא נותנת את המשאבים ולא מקדישה לזה הרבה.

מקסים לוי: אבל הוא עסק במיגוון רחב מאוד של נושאים חשובים מאוד.

מקסים לוי: יחד עם זאת, אתה רואה את הצעקנים באים רק בשעות שישנם נושאים שמעניינים את התקשורת ולא יכולת לשבת כאן.

מקסים לוי: אבל בכוח מנהיגותו הוא הראה איך מנהלים את הישיבה, ואני הייתי כבר יושב-ראש ועדה ויודע מה זה.

מקסים לוי: אני רוצה לאחל לך בתפקידך החדש במשרד הפנים לעסוק בעבודת העשייה כי זאת העבודה.

מקסים לוי: מי שבא מהשלטון המקומי יודע מה זה עבודה של השלטון המקומי.

מקסים לוי: לך חבר-הכנסת גפני, אני מקווה שתחילת הקדנציה שלך כאן תהיה בנושא של מורכבות השלטון המקומי.

מקסים לוי: זה אחד הדברים שהכנסת, ולא הממשלה, נותנת עליו את הדעת.

מקסים לוי: אני לא חושב שלמשרד הפנים יש משאבים לכך, אבל צריך פעם אחת לעשות רפורמה בנושא זה.

מקסים לוי: מתוך היכרותך את השלטון המקומי, התעניינותך בכל מיני נושאים חברתיים, אני מקווה שנוכל לשתף פעולה ולסייע לך בתפקיד הזה.

משה גפני: תודה רבה.

משה גפני: חבר-הכנסת הרב פרוש, ואחריו – חבר-הכנסת מוסי רז.

מאיר פרוש: אני מצטרף לברכות למשמר היוצא ולמשמר הנכנס.

מאיר פרוש: אני רוצה להגיד לדוד, הזכרתי קודם שאתה שכן של יוסי אבל רבים מהחברים שיושבים פה זוכרים אותך כחבר לאותה דעה ושמחנו על כך שהגעת למעמדך כיושב-ראש ועדת הפנים וביצעת את התפקיד באמונה, במסירות ובצורה הטובה ביותר.

דוד אזולאי: גם היה יושב-ראש ועדת הפנים.

מאיר פרוש: לחבר-הכנסת גפני, אני רוצה לאחל הצלחה.

מאיר פרוש: אני בטוח שהוא יצליח בתפקיד שלו, ואני לומד ממנו.

מאיר פרוש: הנושא שאני רוצה לדבר עליו עכשיו אולי לא קשור במישרין לוועדת הפנים, אבל מאחר ועסקתי בזה בעשרים וארבע השעות האחרונות, אני חושב שצריך לומר את זה כאן, ואני מבקש מהרב גפני לקחת את הנושא הזה לדיון בוועדת הפנים.

מאיר פרוש: כולנו יודעים שאגף העתיקות מתי שהוא רוצה ומתי שהוא מבין וכשמזמינים אותו הוא חופר בקברים.

מאיר פרוש: בשעות אלה יש סכנה מיוחדת.

מאיר פרוש: משרד הביטחון ביקש מרשות העתיקות לפנות הבוקר קברים באזור רנטיס, ואמש עד שעה מאוחרת בלילה עסקו בעניין מספר אישים.

מאיר פרוש: אני חושב שאתה תהיה לפה להרבה חברים שלא נמצאים פה וגם להרבה חברים שנמצאים פה.

מאיר פרוש: את הנושא הזה צריך לקחת בידיים, ואולי באמצעות הוועדה הזאת אתה תצליח לעשות סדר בעניין הזה ולא שהמשטרה תבוא ותרוץ להגן על אלה שחופרים ופוגעים בעצמות אדם וכל המשתמע מכך.

מאיר פרוש: אם תצליח בזה, אני יודע שאתה תהיה מאוד מרוצה וכולנו נהיה מרוצים.

משה גפני: תודה.

משה גפני: חבר-הכנסת מוסי רז, ואחריו – חבר-הכנסת איוב קרא.

מוסי רז: ראשית, לחבר-הכנסת דוד אזולאי, יו"ר הוועדה היוצא.

מוסי רז: תמיד יש בעיה בפרידות.

מוסי רז: אומרים שההבדל בין פרידה לבין לוויה, לא עלינו, הוא שבפרידה לפחות יש אחד שמאמין לכל מה שאומרים.

מוסי רז: אני לא זוכר אי-פעם שהיתה לי טענה כלשהי כלפי דוד אזולאי.

מוסי רז: אני חושב שהוכחת שאתה יכול לנהל את הוועדה בצורה שכמעט ולא מתנהלות כך ועדות בכנסת.

מוסי רז: אני גם חייב להגיד שכחבר כנסת חדש, ביום הראשון שבאתי, ביקשה ממני ענת מאור ללכת במקומה לאחת הוועדות שהיא חברה בה, שניהל אותה חבר-הכנסת מהליכוד, וזה גרם לי טראומה איומה.

מוסי רז: חשבתי שהוועדות מתנהלות בצורה מאוד לא עניינית.

מוסי רז: אתה הוכחת שזה לא כך.

מוסי רז: אני לא זוכר שהיתה לי טענה כלשהי, או בכלל למישהו מחברי הוועדה, כלפיך.

מוסי רז: אני זוכר את קור הרוח.

מוסי רז: אולי אני אתן דוגמה אחת כדי להמחיש את קור הרוח.

מוסי רז: אני זוכר שהיתה פה היתקלות די חמורה בין רחבעם זאבי לביני.

מוסי רז: אני אמרתי לו משהו והוא מאוד נפגע.

מוסי רז: רשות הדיבור היתה לי והוא אמר: אתה לא תדבר.

מוסי רז: אתה ניסית להתמודד עם המצב הזה.

מוסי רז: בסוף הצלחת גם להשאיר את זאבי בפנים וגם להמשיך את דיוני הוועדה.

מוסי רז: אני חושב שזה ממחיש את היכולת שלך לחבר בין כולם בוועדה הזאת.

מוסי רז: אולי עוד דבר.

מוסי רז: אתה הולך להיות סגן שר הפנים.

מוסי רז: אני לא תומך בממשלה הזאת.

מוסי רז: אני רואה בה הרבה דברים רעים, אבל יש דבר אחד חיובי בממשלה הזאת יותר מהממשלה הקודמת.

מוסי רז: בממשלה הקודמת היה כישרון בלתי רגיל להצמיד סגני שר לשר בצורה ממש נהדרת.

מוסי רז: לדוגמה שריד ונהרי, או יולי תמיר וסולודקין.

מוסי רז: היו צמדים פשוט נהדרים, שלא יכלו להיות רגע אחד עם השני.

מוסי רז: בממשלה הזאת הצמדים מתלבשים כמו כפפה ליד.

מוסי רז: אני אומר את זה בחיוב.

מוסי רז: לנדאו ועזרא, פואד ודליה רבין.

מוסי רז: אני בטוח שגם אתה תהיה כך עם אלי ישי.

מוסי רז: לך משה, אני מציע לקבל את העצה של חבר-הכנסת דוד אזולאי בעניין הסיורים שהוועדה ערכה בכל נושא שהוא.

מוסי רז: אגב, חבר-הכנסת מקסים לוי דיבר על נושא השלטון המקומי שזה בלי ספק נושא כבד מאוד, חשוב מאוד, שכמעט ולא מטופל, אבל זה לא הנושא היחיד שבטיפול הוועדה.

מוסי רז: יש פה גם המשרד לביטחון פנים, משרד הפנים כולו, השב"ס, המשטרה וכמובן איכות הסביבה, אלף ואחד דברים שחייבים לגעת בכולם.

מוסי רז: אני חושב שגם כאן

מוסי רז: דוד אזולאי הוכיח את עצמו בזה שהוא נגע בכולם.

מוסי רז: אין מה לעשות, כשאתה נוגע בכל, אתה אולי לא יכול לספק את הדרישה של האנשים לדון בנושא השלטון המקומי כל הזמן.

מוסי רז: בסיורים נחשפים לאור השמש דברים שלא נחשפים בחדר הוועדה.

משה גפני: תודה רבה.

משה גפני: חבר-הכנסת איוב קרא, בבקשה.

איוב קרא: ראשית כל, אני מברך על חילופי הגברי ואני חושב שהחילוף פה הוא במקומו.

איוב קרא: אני רוצה לציין שבתקופה שאני בוועדה הזו, דוד אזולאי השתדל להיות הקונסנזוס וזה לא קל בזרמים שיושבים פה להיות קונסנזוס.

איוב קרא: זה לא סוד, לא פעם ניסיתי לעזור לו מרוב שדאגתי לו, ובכל זאת, בסופו של דבר יצא שהוא מנהל את הדברים בדרכי נועם.

איוב קרא: הוא עשה את זה, לדעתי בצורה מופלאה.

איוב קרא: אם אני הייתי במקומו, לא הייתי יכול להתאפק כפי שהוא התאפק וזה לשבחו.

איוב קרא: אני מאחל לך הצלחה.

איוב קרא: אני חושב שאתה ראוי לקידום.

איוב קרא: אני חושב שש"ס עושה טוב כאשר היא סוף סוף נותנת לצפוני לייצג את הצפון בממשלה.

איוב קרא: אני מאמין שדרכיך, הרב גפני, הן דרכי נועם.

איוב קרא: אתה משרה אווירה מאוד טובה בכל מקום שאתה מסתובב.

איוב קרא: אני חושב שהאווירה הזאת תימשך.

איוב קרא: הרב גפני, יש דבר שצריך לקחת אותו בחשבון, ואמרתי את זה לדוד אזולאי.

איוב קרא: זה דבר מאוד קרדינלי.

איוב קרא: מי שלא חבר ועדה, לא יכול לשבת פה על תקן יותר חשוב מחבר הוועדה.

איוב קרא: היה לי בעניין הזה ויכוח קשה מאוד עם דוד אזולאי.

איוב קרא: לדעתי הוא היה סלחני מדי בדבר הזה.

איוב קרא: באים אנשים לדיון ואין כבר חבר ועדה או לא חבר ועדה, כולם משתתפים בדיון.

איוב קרא: זה דבר שצריך לעשות בו סדר.

איוב קרא: דוד אזולאי לא רצה לפגוע בכבודם של האנשים, אני מבין אותו.

איוב קרא: אבל לא יכול להיות שיבואו לפה הרבה חברי כנסת, שחצי מהם לא שייכים לוועדה, ויתנהגו כאילו שהם מנהלים את הוועדה.

איוב קרא: בוועדת הכספים חבר כנסת לא יכול לקבל זכות דיבור לפני חבר הוועדה.

איוב קרא: אתה יכול לתת לו רשות דיבור בסוף, כמו שזה קיים בוועדת הכלכלה ובכל הוועדות בכנסת, אבל לא יכול להיות שיתנהגו אל חבר ועדה כמו אל מישהו שהוא לא חבר ועדה.

איוב קרא: זו היתה המדיניות שלו, אבל בפועל המדיניות לא היתה צריכה להיות כזו.

איוב קרא: לדעתי זה יחסוך לך הרבה ויכוחים.

איוב קרא: מי כמוך יודע, כשרואים את הטלוויזיה, כולם הופכים להיות גיבורי הדור, כל אחד הופך להיות יואב בן צרויה.

איוב קרא: אני מאחל לך הצלחה.

איוב קרא: אנחנו נשתף פעולה כדי שקרנך תעלה מעלה מעלה.

משה גפני: תודה רבה לחבר-הכנסת איוב קרא.

משה גפני: חבר-הכנסת דוד אזולאי, בבקשה.

דוד אזולאי: שכחתי להודות לעוזרי המחקר של הוועדה, גיא ברנס שנמצא כאן, ויוסי זולפן שלא נמצא פה ובהזדמנות זו אני רוצה לאחל רפואה שלמה לאמא שלו.

משה גפני: תודה רבה על האמון, תודה רבה על הברכות, תודה רבה לאורחים וחבריי.

משה גפני: אני מתפלל לקדוש ברוך הוא שאכן אני אהיה ראוי לזה.

משה גפני: אני מבקש לומר בזמן הקצר מספר מלים.

משה גפני: אני רוצה להתחיל ביושב-ראש הוועדה היוצא, חבר-הכנסת דוד אזולאי.

משה גפני: חלק מהדברים בעצם דוד אמר.

משה גפני: אנחנו סוגרים מעגל, ואני רוצה להגיד לראשי המפלגות שלנו שאנחנו גם פותחים מעגל.

משה גפני: חבר-הכנסת דוד אזולאי ואנוכי היינו חברים באגודת ישראל ואנחנו עדיין חברים באגודת ישראל, פשוט לא זרקו אותנו משם.

דוד אזולאי: אותי לא השאירו שם.

משה גפני: אתה חבר באגודת ישראל, אני מודיע לך.

משה גפני: אתה נשארת יושב-ראש אגודת ישראל בעכו ואני יושב-ראש אגודת ישראל באופקים.

משה גפני: בגלל סיבות טכניות, שאני מקווה שבעתיד הם יסתדרו, הקמנו מפלגות חדשות, אבל הן תולדה וסניפים של אגודת ישראל המקורית.

משה גפני: חבר-הכנסת דוד אזולאי הלך לש"ס.

משה גפני: תראו כמה העולם עגול ומשונה.

משה גפני: אולי היום זה נראה ממש דמיון, אבל זה היה במציאות.

משה גפני: כשהייתי סגן שר הדתות היה אצלי חבר-הכנסת דוד אזולאי ואמר לי שהוא רוצה ללכת לש"ס אבל אריה דרעי לא מקבל אותו.

משה גפני: התקשרתי לאריה דרעי ואמרתי לו: יש עסקן רציני באגודת ישראל, הרב אזולאי, הפעילות שלו בעכו בלתי ניתנת לתיאור.

משה גפני: אני לא מבין אותך, מדוע אתה לא מקבל אותו?

משה גפני: הוא קיבל אותו, נדמה לי, באותו יום.

משה גפני: מאז דוד התקדם בתפקידים הציבוריים עד שהוא הגיע לכנסת ולאחר מכן יושב-ראש ועדת הפנים.

משה גפני: מה שנאמר עליו ממש נכון.

משה גפני: זאת אומרת, הוא ניהל את הוועדה באופן יוצא מן הכלל.

משה גפני: אנחנו לא תיכננו את המהלך הזה, ומה שקרה משמים זה שאני יושב-ראש אגודת ישראל באופקים הולך להיות יושב-ראש ועדת הפנים, ובאותו יום דוד אזולאי, יושב-ראש אגודת ישראל בעכו, הולך להיות סגן שר הפנים.

משה גפני: אנחנו סוגרים היום מעגל, אבל מתכוונים גם לפתוח מעגל, לידיעתם של ראשי ש"ס ויהדות תורה.

משה גפני: אנחנו לא מתכוונים לעצור כאן.

משה גפני: על כל פנים, הוועדה הזאת היא ועדה מאוד חשובה.

משה גפני: נכון שיושב-ראש הוועדה חרדי, אבל הוא היה מש"ס וש"ס בכל אופן גם היתה בממשלה.

משה גפני: היה שר פנים מש"ס , היו לש"ס שרים חברתיים.

משה גפני: ליהדות התורה, מאז ראשיתה, עוד בימי אגודת ישראל ולאחר מכן יהדות התורה, לא היתה ראשות ועדת הפנים.

משה גפני: בתחילת המשא ומתן עם הליכוד ביקשתי את ראשות ועדת הפנים וחבריי הצטרפו לדרישה הזאת, על אף שבעצם לוועדה הזאת אין נגישות ישירה לנושאים שאנחנו מייצגים כיוון שאנחנו מייצגים את כלל הציבור.

משה גפני: יש פה נושאים חברתיים רבים מאוד, מעניינים מאוד, רציניים מאוד שנוגעים גם לשכבות חלשות באוכלוסיה, כמו המצב בשירות בתי הסוהר, טיפול המשטרה בנושאים האלה, השלטון המקומי, שהעיריות העשירות לא תמיד צריכות את ועדות הכנסת, מי שצריך בעיקר את הוועדה אלה העיריות והרשויות המקומיות היותר חלשות, היהודיות, הערביות והדרוזיות, שלא תמיד השלטון מטיב איתם, שאנחנו ככנסת, ובעיקר ועדת הפנים, מלבד היותנו מחוקקים ועוסקים בתקנות של המשרדים השונים, אנחנו גם רשות מפקחת.

משה גפני: אני לא מתכוון להזניח את נושא הפיקוח על המשרדים שהוועדה הזאת מופקדת עליהם, שאלה משרד הפנים, המשרד לביטחון פנים על זרועותיו השונות, המשרד לאיכות הסביבה שהוא נושא מאוד חשוב לי, וכמובן משרד ששכחו לציין אותו, המשרד לענייני דתות, גם עליו אני חושב לפקח, לא באופן דרמטי, אבל מפעם לפעם אני מתכוון להציץ מה קורה שם.

משה גפני: יש עוד חוק צנוע שמונח על שולחן הוועדה להכנה לקריאה ראשונה, החוק להקמת רשות לשירותי הדת, מה שנקרא בשפה החילונית ביטול המועצות הדתיות.

משה גפני: אנחנו לא אוהבים לקרוא לזה כך.

משה גפני: גם החוק הזה, כמו כל החוקים, יקודם כמובן בהסכמה רחבה.

משה גפני: אני מודה לחבר-הכנסת דוד אזולאי.

משה גפני: אני מאחל לו הצלחה בתפקידו החדש כסגן שר הפנים.

משה גפני: אני מודה לחברים שנתנו בי אמון.

משה גפני: חבר-הכנסת יאיר פרץ רוצה לומר כמה מלים, בבקשה.

יאיר פרץ: אני רוצה להודות לחבר-הכנסת דוד אזולאי ולברך אותו עם כניסתו לתפקיד החדש כסגן שר הפנים.

יאיר פרץ: אני מקווה שהיום יאשרו את זה במליאת הכנסת.

יאיר פרץ: ליושב-ראש הנכנס, הרב גפני, שוודאי קטונתי מלדבר על פעולותיו הרבות בפרלמנט הציוני.

יאיר פרץ: אני מניח שהוא יעשה רבות בוועדה הזאת, יקדם את פעילותה ויצעיד אותה בצעדים גדולים לטובת עם ישראל, לטובת הרשויות המקומיות ולטובת כנסת ישראל.

יאיר פרץ: תודה רבה.

משה גפני: תודה רבה.

משה גפני: חברת הכנסת חוסניה ג'בארה.

חוסניה ג'בארה: קודם כל, אני מודה מאוד לחבר-הכנסת דוד אזולאי על התרומה המלאה שתרם בהיותו יושב-ראש הוועדה הזאת.

חוסניה ג'בארה: אני מאחלת לו הצלחה בתפקיד החדש.

חוסניה ג'בארה: היתה לו אוזן קשבת גם לאוכלוסיות החלשות וגם למיגזר הערבי.

חוסניה ג'בארה: אני מקווה שהיושב-ראש החדש יקדיש זמן לנושאים הקשורים למיגזר הערבי, כמו נושא הצעירים והקטינים בבתי הכלא, נושא הרשויות, כל נושא שהמיגזר הערבי סובל בו מבעיות רציניות.

חוסניה ג'בארה: אני מברכת את חבר-הכנסת אזולאי ומאחלת לו שוב הרבה הצלחה.

משה גפני: חבר הכנסת עופר חוגי, אחרון הדוברים.

עופר חוגי: אני רוצה לברך את דוד.

עופר חוגי: הוא יוצא מתפקיד ונכנס לתפקיד, ואני חושב שהוא רוצה לסגור מעגל מסוים.

עופר חוגי: ראינו את העבודה המקצועית של דוד בוועדה בקידום הצעות חוק, את הרגישות ואת העזרה לאוכלוסיה.

עופר חוגי: אני רוצה לאחל לחבר-הכנסת גפני שיעשה עבודה טובה כפי שהוא עושה אותה בוועדת הכספים.

עופר חוגי: נעשה כל דבר בתיאום ובקשר תמידי על מנת לקדם כמה שיותר חוקים.

משה גפני: אני מודה לאורחים הנכבדים, אני מודה לחברי הוועדה, אני מודה לצוות הוועדה, שעכשיו אני מתחיל לעבוד אתו.

משה גפני: אני מכיר אותם גם מהביקורים הנדירים שלי כאן.

משה גפני: זה צוות מעולה.

משה גפני: בהצלחה לחבר-הכנסת דוד אזולאי בתפקיד החדש.

משה גפני: תודה רבה, ישיבה זו נעולה.